CELEX: C2004/300/99
Language: et
Date: 2004-12-04 00:00:00
Title: Kohtuasi T-409/04: Benito Latino 4. oktoobri 2004. aasta hagi Euroopa Ühenduste Komisjoni vastu

4.12.2004   
            
            
               ET
            
            
               Euroopa Liidu Teataja
            
            
               C 300/51
            
         Benito Latino 4. oktoobri 2004. aasta hagi Euroopa Ühenduste Komisjoni vastu
   (Kohtuasi T-409/04)
   (2004/C 300/99)
   Kohtumenetluse keel: prantsuse
   Benito Latino, elukoht Lauzun (Prantsusmaa), esitas 4. oktoobril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on advokaat Juan Ramón Iturriagagoitia.
   Hageja palub esimese astme kohtul:
   
               —
            
            
               tühistada 6. mai 2002. aasta arstliku ekspertiisi otsus, millest teatati 11. novembril 2003 ja mille hageja sai kätte 15. novembril 2003;
            
         
               —
            
            
               tühistada komisjoni 11. novembri 2003. aasta otsus, mille hageja sai kätte 15. novembril 2003, selles osas, millega määrati hageja püsiva osalise töövõime kaotuseks 5 % ja millega arstliku komisjoni liikmete teatud tasud ja honorarid jäeti hageja kanda;
            
         
               —
            
            
               jätta arstliku komisjoni tasud ja honorarid täielikult komisjoni kanda;
            
         
               —
            
            
               jätta kohtukulud komisjoni kanda.
            
         Õiguslikud alused ja peamised argumendid
   Hageja, endine komisjoni ametnik, kes töötas Brüsselis asuvas Berlaymont'i hoones aastatel 1969 – 1991, palus 1994. aastal tunnistada kutsehaiguseks hingamisteede haiguse, mis on tingitud kokkupuutest asbestiga, milleks ta väidetavalt oli sunnitud. Esimese astme kohus on hageja algatatud kohtuasjas T-300/97 (1) tühistanud komisjoni esimese otsuse, mis vastuseks hageja taotlusele tunnistas haiguse kutsealast päritolu ja määras töövõime kaotuse protsendiks 5 %.
   Nimetatud kohtuotsuse järgselt suunas komisjon asja uuesti arstlikku komisjoni ning kui viimane oli 6. mail 2002 teinud uue arstliku ekspertiisi otsuse, võttis komisjon vastu vaidlustatud otsuse.
   Oma hagi toetuseks väidab hageja esmalt, et arstliku komisjoni häälteenamusega tehtud otsus rikub personalieeskirjade artiklit 73, kuna ei arvesta eriarvamust. Lisaks ei vasta see otsus esimese astme kohtu otsuses määratud tingimustele ning sisaldab vastukäivaid ja arusaamatuid hinnanguid.
   Hageja väidab ühtlasi, et rikutud on ametnike õnnetusjuhtumi- ja haiguskindlustuse riskide katmist käsitleva määruse artikleid 3, 17 ja 20, sama määruse lisa kolmandat lõiku ning Belgia ametliku puudeastmete määramise tabeli artikleid 381 – 383 ning 387 ja järgnevaid. Samuti leiab hageja, et arstlik komisjon ei olnud objektiivne, kuna kaks komisjoni liiget suhtuvad temasse väidetavalt vaenulikult. Hageja hinnangul tuleb kaitseõigusi järgides moodustada uus arstlik komisjon.
   
      (1)  Teadaanne EÜT C 41, 1998, lk 23.